En af Frederikshavn White Hawks profiler, Christian Schioldan, melder ud, at han stopper sin karriere efter en skulderskade i fredagens kamp.

Efter 15 år som spiller for Frederikshavn White Hawks ser det nu ud til, at Christian Schioldan kaster håndklædet i ringen. Spilleren melder ud til NORDJYSKE, at hans karriere er slut. Træner Henrik Christiansen vælger dog at se lidt mere optimistisk på tingene og vil ikke bekræfte overfor TV2/Nord, at Schioldan stopper. - Lad ham nu få sin operation overstået, og så må vi se, siger Henrik Christiansen. Under den første DM-semifinalekamp mod Sønderjyske i fredags, blev Christian Schioldan tacklet hårdt. Han slog et stykke af ledskålen i skulderen og skal opereres i dag. Schioldan har tidligere meldt ud, at han stopper karrieren efter denne sæson.